Sapura Energy umum langkah penjimatan
KUALA LUMPUR: Sapura Energy Bhd mengumumkan beberapa
langkah penjimatan peringkat dalaman, termasuk pemotongan gaji sebanyak 50
peratus untuk pasukan kepimpinannya berkuat kuasa serta-merta, pelarasan semula
gaji pekerja antara lima dan 45 peratus selepas Ramadan, serta pengurangan
tenaga kerjanya. Dalam kenyataan semalam, Sapura Energy berkata, langkah
itu diambil untuk mengurangkan impak daripada pandemik Covid-19 dan harga
minyak mentah yang rendah. Presiden dan Ketua Pegawai Eksekutif Kumpulan, Tan Sri
Shahril Shamsuddin berkata, pandemik dan harga minyak mentah yang rendah telah
memberi kesan kepada pengukuhan kewangan syarikat. “Bagi meneruskan perniagaan kami, kami perlu
melaksanakan langkah-langkah penjimatan dengan segera untuk melindungi aliran
tunai kami,” katanya dalam nota kepada pekerja syarikat itu semalam. Walaupun menyedari keputusan itu mungkin sukar bagi
kebanyakan pekerja, Shahril berkata, pada asasnya, syarikat akan memastikan
mereka yang berpendapatan rendah akan kurang dibebani oleh pemotongan tersebut. Beliau turut memberi jaminan kepada pekerjanya bahawa
syarikat mempunyai strategi yang menyeluruh untuk memacu Sapura Energy keluar
daripada cabaran yang sedang dihadapi, yang juga menjejaskan banyak perniagaan
lain. “Landskap industri akan menjadi sukar, pada masa depan. Bagaimanapun, jika kita mengekalkan daya tahan kita, kita akan dapat keluar daripada cabaran ini dan menjadi lebih kukuh,” katanya. – Bernama 
See author's posts
